Kjör ljósmæðra á þessum tíma voru þau að vera til taks hvenær sem var , hvort sem var nótt eða dag , sumar eða vetur , í hvernig veðri sem var og ferðast langar leiðir , gangandi eða ríðandi . Þá kom það sér vel , ef tilbúinn var hestur á gjöf . Hjónin Helga Magnúsdóttir og Einar Björnsson með börnum sínum Margréti og Magnúsi . Til er saga af Helgu í starfi , en söguna segir eiginmaður Helgu , Einar Björnsson í viðtali árið 1969 og birtist í bókinni “ Leiftur liðinna daga ” : Ég átti hest er Strákur hét og var mikið uppáhald á mínu heimili . Ég var aldrei svo illa hestaður , að ég tæki hann í smalamennsku og hlífði honum yfirleitt við vondri brúkun , en Helga mín reið honum mikið , en sjaldan þó illa . Þó bar einu sinni út af þessu , og ég held , að ég verði að segja ykkur ofurlitla ferðasögu , þar sem þau áttu samskipti Helga mín og Strákur . Þá vorum við í Laxnesi . Það er hringt til hennar um hávetur og miðja nótt austan úr Þingvallasveit og hún beðin að koma og taka á móti barni . Þetta var ekki í hennar umdæmi , en hún gegndi því , væri hún ekki upptekin annars staðar . Við klæðum okkur í snatri og svo er lagt á Strák handa henni , en ég legg á vel fóðraðan dráttarhest handa mér . En Strákur var alltaf vel undirbúinn . Hann var tekinn inn á haustin eins og kýrnar og gefinn matur og taða og það leið víst sjaldan sú vika , að hann væri ekki hreyfður . Svo ríðum við upp alla heiðina eins og ég þorði að leggja á dráttarhestinn , en ég var beðinn að koma á móti fylgdarmanninum . Á miðri Mosfellsheiði þar sem vötnum hallar mættum við honum . Hann er þar með tvo hesta , lítið fóðraða . Ég spyr hann , hvort hann vilji , að hún ríði hestinum sínum áfram og þiggur hann það . Svo segir ekki af ferðum þeirra annað en það , að þessa leið , sem eru 40 km , reið hún á 3 klukkutímum og kalla ég það vel af sér vikið um hávetur og miðja nótt á einum hesti og stíga þó af honum nokkurn veginn jafn góðum . Þegar á bæinn kom var engin manneskja til neins , fullt húsið af börnum og þarna verður hún að taka við húsmóðurstarfinu ásamt ljósmóðurstarfinu . Húsbóndinn reyndi að fá stúlku , en það vildi engin fara þangað , enda voru börnin ráðrík og fyrirferðamikil . Því til sönnunar má segja , að 5 ára gömul stelpa segir : ” Það er áreiðanlegt , Helga , mér dettur ekki í hug að gegna þér ” . En einhvern veginn fór það nú samt svo , að hún náði hylli barnanna og yfirráðum á heimilinu . Þegar hún var búin að vera þarna í viku , fer húsfreyjan að tala um það við bónda sinn , að hann verði að hafa einhver ráð með að taka þvottinn , en hann átti víst ekki gott um vik , en því til skýringar má segja að brunnurinn var þrotinn og ekkert vatn nema í Þingvallavatni , en þangað var hálftíma gangur aðra leiðina og ekkert um annað að gera en bræða snjó í öll vötn . Síðustu nóttina , sem hún er þarna , vakir hún og þvær allan þvottinn , ríður svo heim daginn eftir út yfir heiði í nokkuð miklum lausum snjó og reiðir töskuna . Slík voru hlutskipti íslenskra ljósmæðra fram yfir 1940 . Seinna komum við á þetta heimili . Þá vorum við í skemmtiferð austur um sveitir með 4 gæðinga til reiðar . Hún ætlaði að líta aðeins inn til að sjá ljósubarnið sitt , en við vissum ekki fyrr en við vorum búin að standa við í 4 tíma . Slíkar voru viðtökurnar á þessu barnmarga einyrkjaheimili .